#### KISKŐRÖS VÁROS POLGÁRMESTERE

#### ELŐTERJESZTÉS

(a Képviselő-testület 2018. április 25-i ülésére)

**TÁRGY: A 0365/7. HRSZ-ON NYILVÁNTARTOTT, KIVETT SZÁNTÓ MŰVELÉSI ÁGBAN LÉVŐ INGATLAN BELTERÜLETBE VONÁSA**

László Károly, Agárdi Jánosné, Szabó Tibor, Szentgyörgyi Erika, Belánné Tóth Edit, Szlama Mária Anett, Tóth Zsolt és Anti Gyuláné (a továbbiakban: Kérelmezők) Kiskőrös Város Önkormányzatához címzett kérelmükben a tulajdonukban álló Kiskőrös külterület 0365/7. hrsz-on nyilvántartott kivett szántó rendeltetésű, 3075 m2 alapterületű ingatlan belterületbe vonását kezdeményezték. Az eljárás során felmerült valamennyi költség megfizetését a tulajdonosok vállalják.

Tekintettel arra, hogy a 0365/7. hrsz-ú ingatlan szántó művelési ágban van, a belterületbe vonás kezdeményezését megelőzően szükséges az ingatlan más célú hasznosítására vonatkozó eljárás lefolytatása az ingatlanügyi hatóság előtt.

A más célú hasznosítás engedélyezésért követően a 0365/7. hrsz-ú ingatlan megosztásra kerül és beolvad a 4307/82, 4307/83, 4307/84, 4307/85, 4307/86, 4307/87, 4307/88, 4307/89, 4307/90, és 4307/91 hrsz-ú ingatlanok területébe.

Kérelmezők a belterületbe vonás, rendezési tervben történő módosítására irányuló kérelmét Kiskőrös Város Önkormányzata jóváhagyta. A jóváhagyott kérelem beépítésre került Kiskőrös Város Helyi Építési Szabályzatáról és Szabályozási Tervéről szóló 18/2015. (IX. 10.) önkormányzati rendelet mellékletét képező szabályozási tervében.

A termőföld védelméről szóló 2007. évi CXXIX törvény 15. §-a értelmében külterület belterületbe vonását a települési önkormányzat kezdeményezheti.

A fentiekre tekintettel javaslom, hogy a Képviselő-testület járuljon hozzá a határozat-tervezet mellékletét képező szabályozási tervrészlet szerint Kiskőrös Város belterületi határának módosításához, így a 0365/7. hrsz-ú ingatlan belterületbe vonásához.

**Kiskőrös, 2018. április 17.**

 **Domonyi László sk.**

 **polgármester**

## HATÁROZAT-TERVEZET

A Képviselő-testület

1. hozzájárul László Károly 6200 Kiskőrös, Határ u. 54., Agárdi Jánosné 6200 Kiskőrös, Határ u. 62., Szabó Tibor 6200 Kiskőrös, Határ u. 66., Szentgyörgyi Erika 6200 Kiskőrös, Liget u. 15., Belánné Tóth Edit 6200 Kiskőrös, Határ u. 52., Szlama Mária Anett 6224 Tabdi, Kossuth L. u. 74., Tóth Zsolt 6200 Kiskőreös, Fenyves u. 66. és Anti Gyuláné 6200 Kiskőrös, Soós u. 38. szám alatti lakos tulajdonát képező 0365/7. hrsz-ú kivett szántó művelési ágban lévő, 3075 m2 alapterületű ingatlan belterületbe vonásához, így Kiskőrös Város belterületi határának módosításához,
2. felhatalmazza a polgármestert a 0365/7 hrsz-ú ingatlan más célú hasznosítására vonatkozó eljárás, a belterületbe vonás engedélyezésére vonatkozó eljárás lefolytatására, valamint az ingatlan-nyilvántartásban történő átvezetéssel kapcsolatos jognyilatkozatok megtételére és annak aláírására,
3. egyetért azzal, hogy a más célú hasznosítással, belterületbe vonással és az ingatlan-nyilvántartásban történő átvezetéssel kapcsolatban felmerülő teljes költséget a tulajdonosok viseljék.

**Felelős:** polgármester

**Határidő:** azonnal